Diari Oficial de la Generalitat Valenciana


Sumari del DOGV 5920, del 24-12-2008 (2008/14877)

ORDRE de 22 de desembre de 2008, de la Conselleria de Governació, per la qual es regulen els horaris d'espectacles públics, activitats recreatives i establiments públics, per a l'any 2009.
--------------------------------------------------------------------------------------------------------------------------------------------------------------------------------------------

Estat**DEROGADA**

Permalink ELI

**https://dogv.gva.es/va/eli/es-vc/o/2008/12/22/(2)/dof/vci/html**

### Dades del document

Número de DOGV
:   5920

Data del DOGV
:   24-12-2008

Secció del DOGV
:   I. DISPOSICIONS GENERALS

Número del document
:   2008/14528


Data del document
:   22-12-2008

Organisme emissor
:   Conselleria de Governació

Tipus de document
:   Ordre

Anàlisi jurídica

 Descriptors 

:   * institució pública
    * legislació
    * espectacle d'animals
    * instal·lació esportiva
    * horari comercial
    * indústria gastronòmica
    * manifestació cultural
    * administració local
    * espectacles
    * establiment de jocs
    * ludoteca
    * indústria cinematogràfica
    * espectacle esportiu

ORDRE de 22 de desembre de 2008, de la Conselleria de Governació, per la qual es regulen els horaris d'espectacles públics, activitats recreatives i establiments públics, per a l'any 2009. [2008/14055]  
L'article 30 de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, atribueix a la Conselleria competent en la matèria la facultat de la regulació mitjançant una ordre dels horaris d'obertura i tancament dels locals, recintes i esdeveniments que es troben oberts a la pública concurrència.   
Aquesta remissió normativa té la seua principal raó de ser en la flexibilitat i en la possibilitat d'adaptació que una disposició d'aquest tipus presenta justificada, sobretot, pels canvis i necessitats que es deriven de l'evolució social de la nostra Comunitat.  
D'aquesta manera, resulta evident que les demandes de la societat, tant del sector servicis com per part dels consumidors i usuaris, són una realitat a què cal atendre sempre dins d'un marc basat en l'equilibri i en la convergència d'interessos i possibilitats d'actuació.   
En aquest context, l'Ordre d'horaris per a l'any 2009 presenta una sèrie de novetats motivades, sens dubte, per l'adequació de la realitat administrativa a la realitat social ara mateix vigent. Unes realitats fonamentades, sobretot, en el dret a l'oci i a la diversió sense oblidar, en cap cas, el respecte i el dret al descans que tota persona ha de tenir com a membre d'una societat oberta i tolerant com la nostra.   
Aquestes modificacions afecten, entre altres, l'ampliació responsable per part dels ajuntaments dels horaris de determinats establiments públics en l'època estival, l'establiment d'un horari propi de les instal·lacions eventuals que, durant l'estiu, s'ubiquen a la zona marítim-terrestre d'acord amb la normativa estatal, així com la flexibilitat horària que determinats locals d'oci poden obtenir dins del seu concret àmbit particular.  
Per tot això, i d'acord amb el que disposa l'article 30 de la referida Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, en relació amb el Decret 100/2007, de 13 de juliol, pel qual s'aprova el Reglament Orgànic i Funcional de la Conselleria de Governació, oïda la Comissió d'Espectacles Públics i Activitats Recreatives, en la seua reunió del dia 15 de desembre de 2008,  
ORDENE  
Article 1. Objecte i àmbit d'aplicació  
La present ordre té com a objecte establir l'horari general d'obertura i de tancament dels espectacles, establiments públics i activitats recreatives, inclosos en l'àmbit d'aplicació de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics.  
Article 2. Horari general  
U. Sense perjudici de les disposicions legals existents en matèria de contaminació ambiental i acústica, els espectacles públics, activitats recreatives i establiments públics, podran exercir la seua activitat únicament dins dels horaris establits com d'obertura i tancament per a cada un d'ells en els apartats següents, d'acord amb els epígrafs del Catàleg Annex a la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics:  
- Grup A. Obertura: 10,00 hores; tancament: després de l'acabament de l'última sessió, que com a màxim començarà a les 01,05 hores.  
Espectacles cinematogràfics.  
Teatres.  
Auditoris.  
Espectacles de circ.  
- Grup B. Obertura: 12,00 hores; tancament: 03,30 hores.  
Cafès-teatre.  
Cafès-concert.  
Cafès-cantant.  
Pubs i karaokes.  
Sales d'exhibicions especials.  
- Grup C. Obertura: 08,00 hores; tancament: 01,00 hores.  
Salons recreatius de màquines d'atzar, tipus B.  
Salons recreatius de màquines d'atzar, tipus A.  
- Grup D. Obertura: 09,00 hores; tancament: 01,00  
Espectacles taurins.  
Sales de conferència.  
Sales d'exposicions.  
Sales polivalents.  
Corrals de prova.  
Instal·lacions esportives.  
Pistes de patinatge.  
Parcs d'atraccions.  
Parcs temàtics.  
- Grup E. Obertura: 09,00 hores; tancament: 24,00 hores.  
Parcs aquàtics.  
Ludoteques.  
- Grup F. Obertura: 10,00 hores; tancament: 24,00 hores.  
Escoles taurines.  
Salons ciber i semblants.  
- Grup G. Obertura: 10 hores; tancament: 01,00 hores.  
Camps d'esport i estadis.  
Activitats recreatives i d'atzar (pistes de birles i billars).  
- Grup H. Obertura: 07,00 hores; tancament: 01,00 hores.  
Pavellons esportius.  
Gimnasos.  
Piscines de competició.  
Piscines de recreació.  
- Grup I. Obertura: 17,00 hores; tancament: 07,30 hores.  
Sales de festa.  
Discoteques.  
Sales de ball.  
- Grup J. Obertura: 06,00 hores; tancament: 01,30 hores.  
Cibercafè.  
Restaurants.  
Cafè, bar.  
Cafeteries.  
- Grup K. Obertura: 08,00 hores; tancament: 03,00 hores.  
Restaurants i cafès, bars i cafeteries ubicats en establiments denominats botigues de conveniència.  
- Grup L. Obertura: 10,00 hores; tancament: 03,30 hores.  
Salons de banquets.  
- Grup M. Obertura: 09,00 hores; tancament: 22,00 hores.  
Zoològics.  
Aquaris.  
Safari park.  
Dos. L'horari d'obertura i de tancament de les instal·lacions de caràcter eventual o de temporada que s'ubiquen a la zona marítima terrestre d'acord amb la normativa reguladora de costes i basant-se en les seues condicions d'autorització, serà el que li corresponga d'acord amb la llicència municipal atorgada basant-se en el Grup corresponent de l'apartat anterior.   
Tres. Els espectacles, establiments públics i activitats recreatives, inclosos en l'àmbit d'aplicació d'aquesta ordre, podran prolongar l'horari de tancament durant la Nit de Cap d'Any en noranta minuts, sobre l'establit en l'apartat u d'aquest article.  
Article 3. Obertura i inici   
1. S'entendrà per hora d'obertura dels espectacles públics, activitats recreatives i establiments públics el moment a partir del qual s'hi permet l'accés dels espectadors o usuaris.   
2. Es considerarà per hora d'inici aquella en què, a partir de l'hora d'obertura, dóna començament l'espectacle o activitat. En els establiments públics citats en l'article anterior l'hora d'obertura podrà coincidir amb l'hora d'inici de l'activitat.  
3. L'antelació amb què els locals i establiments hauran d'estar oberts abans que donen començament els espectacles públics, inclosos en el grup a de l'article 2.U d'aquesta ordre serà, com a mínim, de quinze minuts i, com a màxim, de trenta minuts. Aquesta circumstància es donarà a conèixer per l'organitzador de l'espectacle mitjançant els seus cartells anunciadors.  
Els locals destinats als espectacles de Cafè-teatre, Cafè-concert i Cafè-cantant, quan realitzen actuacions en directe l'hora d'inici dels quals coincidisca amb la d'obertura general establida en el grup B de l'article 2.U d'aquesta ordre, obriran les portes al públic amb una antelació respecte a l'inici de l'actuació de quinze minuts com a mínim i de trenta minuts com a màxim.  
4. Per a la celebració d'espectacles públics o activitats recreatives en recintes, instal·lacions o llocs oberts al públic, la seua obertura, en funció de l'aforament màxim autoritzat, es realitzarà amb prou antelació per a permetre-hi l'accés ordenat del públic assistent. En tot cas, el temps mínim exigit entre l'obertura i l'inici de l'espectacle o activitat serà el següent:  
- De 15.000 a 35.000 persones d'aforament autoritzat, 2 hores.   
- De 35.000 a 75.000 persones d'aforament autoritzat, 3 hores.   
- Més de 75.000 persones d'aforament autoritzat, 4 hores.   
No obstant això, en els espectacles i activitats que tinguen la consideració d'extraordinaris o excepcionals, d'acord amb el que preveu la normativa vigent, l'antelació esmentada s'ampliarà, com a mínim, en una hora més en cada un dels supòsits anteriors.  
Així mateix, en aquells espectacles o activitats que per raons d'ordre públic es requerisca, el temps que trancórrega entre l'hora d'obertura de les instal·lacions o recintes i l'inici de l'espectacle o activitat, es podrà ampliar en funció de les necessitats concurrents.   
Article 4. Tancament   
1. A partir de l'hora de tancament, assenyalada en l'article 2 d'aquesta ordre per als establiments públics, no es permetrà l'accés de cap client al local o establiment, no s'expendrà cap consumició i, si és el cas, haurà de quedar fora de funcionament tant la música ambiental com les màquines recreatives, vídeos o qualsevol aparell o màquina semblant i els senyals lluminosos ubicats al seu exterior.  
Així mateix, a l'hora de tancament s'encendran els llums generals del local, quedant les portes d'entrada i d'emergència expedites i obertes, perquè se'n produïsca el total desallotjament en el termini màxim de 30 minuts.   
2. Amb independència que hagen finalitzat les tasques pròpies de recollida i neteja del local o establiment, els usuaris no podran romandre al seu interior a partir de l'hora de tancament, sent responsabilitat dels titulars de l'activitat l'efectivitat del desallotjament i el tancament del local en la forma i temps establit.  
3. Entre el tancament i l'obertura dels locals i establiments públics, haurà de transcórrer un període de temps no inferior a quatre hores.  
Article 5. Sessions adscrites a menors d'edat  
Els locals que hagen obtingut autorització per a la realització de sessions especials dirigides a menors d'edat, iniciaran l'activitat o espectacle a partir de les 18,00 hores, havent de finalitzar, en tot cas, abans de les 22,00 hores del mateix dia. Aquests locals romandran tancats almenys durant una hora, des de la finalització de la sessió i el començament de les sessions ordinàries, si les tingueren.   
Article 6. Activitats realitzades a l'aire lliure.  
1. Les activitats i espectacles compresos en l'article 2.U d'aquesta ordre, excepte els autocinemes i cinemes d'estiu, que es realitzen a l'aire lliure o en instal·lacions portàtils o eventuals a la via pública, ja siguen autoritzades amb caràcter temporal o compten amb llicència o autorització definitiva municipal, tindran l'horari que s'establisca en la corresponent autorització administrativa, que haurà de ser expressa, havent d'acabar en tot cas la seua activitat, com a màxim en l'hora de tancament assenyalada amb caràcter general en aquesta ordre per a cada Grup, sense perjudici del compliment de les disposicions sobre contaminació acústica.  
2. Les revetlles i festes populars, incloses en l'apartat 4.2 del Catàleg Annex de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, tindran l'horari que fixe l'Ajuntament del municipi en el terme de les quals tinguen lloc, en atenció a les circumstàncies concurrents, procurant, en tot cas, compatibilitzar el seu exercici amb l'aplicació de les normes vigents en matèria de contaminació acústica.  
3. L'autorització de l'horari de les activitats a l'aire lliure, podrà ser revocada, previ tràmit d'audiència de l'interessat per un període no superior a deu dies, per l'autoritat municipal i, en cas d'inactivitat, per la Direcció General de Seguretat i Protecció Ciutadana quan amb motiu de l'activitat realitzada se sobrepassen els límits de contaminació acústica establits en la Llei 7/2002, de 3 de desembre, de la Generalitat Valenciana, de Protecció contra la Contaminació Acústica. S'entén que hi ha inactivitat quan es produïsca la falta d'actuació de l'Ajuntament davant la denúncia presentada pels ciutadans, i una vegada instat a actuar per la Direcció General de Seguretat i Protecció Ciutadana.  
Article 7. Locals amb ambientació musical  
L'horari de l'ambientació musical dels espectacles públics, activitats recreatives o establiments públics que, d'acord amb la seua llicència municipal de funcionament en disposen, començarà en tot cas a partir de les 10 hores.   
Article 8. Salas de Bingo   
Les Sales de Bingo queden autoritzades a un horari únic setmanal d'obertura i tancament de 12 hores ininterrompudes de funcionament dins de l'horari comprès entre les 10.00 hores i les 3.00 hores de l'endemà.   
Els divendres, dissabtes i vespres de festius, així com els mesos de juliol, agost i setembre, l'horari podrà ampliar-se fins a les 4,00 hores, sent en aquests casos l'horari de funcionament de 13 hores ininterrompudes.  
Les Sales de Bingo hauran de comunicar a la Conselleria d'Economia, Hisenda i Ocupació, i a la de Governació, abans que finalitze el mes de gener, el seu horari anual. Qualsevol modificació posterior requerirà l'autorització expressa de la Conselleria d'Economia, Hisenda i Ocupació, que es comunicarà a la Conselleria de Governació.  
Article 9. Establiments annexos a altres instal·lacions principals  
Els establiments previstos en el grup J de l'article 2.U, excepte els cibercafès, ubicats en instal·lacions en què es desenrotlle una altra activitat considerada com a principal i de les que siguen accessòries, podran tenir el mateix horari d'aquelles.   
S'entenen per tals els ubicats en ports, aeroports, estacions d'autobusos, de servici i semblants, mentre estiguen operatives les instal·lacions principals. No obstant això, queden exclosos els establiments o locals situats en centres comercials o grans superfícies comercials o d'oci, i en aquest cas seran regits per l'horari general establit en aquesta ordre, sempre que estiguen compresos dins de l'horari d'obertura i tancament del centre comercial o d'oci en què s'ubiquen.   
Article 10. Bous al carrer  
L'horari de celebració de Bous al carrer serà el que es determine, en cada cas, en la resolució d'autorització.  
Article 11. Concessió d'horari excepcional pels Ajuntaments  
1. Amb caràcter excepcional i per a supòsits, zones o dates concretes, els Ajuntaments podran autoritzar l'ampliació a l'horari general establit en aquesta ordre, en fins una hora, amb motiu de festes locals i patronals, esdeveniments de caràcter firal, certàmens, exposicions o consideracions puntuals equivalents, sense perjudici del que establisquen les disposicions legals existents en matèria de contaminació ambiental i acústica.  
2. Les ampliacions a l'horari general, que es refereix el paràgraf anterior, hauran de ser comunicades a l'òrgan competent de la Generalitat, en el termini no superior a quinze dies des de la seua autorització i, en tot cas, abans que l'horari excepcional esmentat s'aplique.  
En la comunicació adés citada, els Ajuntaments delimitaran exactament i de manera motivada els dies en què s'aplicarà l'horari excepcional de l'apartat anterior.   
3. D'acord amb les prescripcions i els principis generals establits en aquesta ordre, correspondrà a les autoritats municipals la determinació dels horaris de començament i finalització de les revetlles, concerts i la resta d'espectacles que tinguen lloc en ocasió de festes patronals o locals.  
Article 12. Ampliació de l'horari general pels ajuntaments durant l'època estival  
1. Durant el període comprès entre el 12 de juny i el 20 de setembre de 2009, els Ajuntaments de la Comunitat Valenciana podran prolongar l'horari general de finalització establit en l'article 2.U d'aquesta ordre els divendres, dissabtes i vespres de festius per als Grups següents:  
a) Grup B: mitja hora fins a les 4.00 hores.  
b) Grup J: una hora fins a les 2.30 hores.   
c) Grup L: mitja hora fins a les 4.00 hores.   
L'exercici d'aquesta facultat haurà de ser motivat per l'Ajuntament i comunicat a l'òrgan competent de la Generalitat, en un termini d'antelació no inferior a quinze dies des de la seua adopció.  
2. Per als establiments referits en l'apartat Dos de l'article 2, l'ampliació prevista serà la que li corresponga en funció de l'activitat emparada per la llicència municipal obtinguda, sempre que s'incloguen en un dels Grups esmentats en l'apartat anterior.  
3. El que preveu el present article quedarà sense efecte quan es concedisquen pels Ajuntaments els horaris excepcionals regulats en l'article 11.1 d'aquesta ordre. En aquest cas, només regirà el que preveu l'horari excepcional citat sense que s'aplique l'ampliació de l'horari previst per a l'època estival.   
Article 13. Procediment per a la concessió d'horaris especials per la Generalitat  
1. Les autoritzacions per a l'ampliació de l'horari general dels establiments situats en carreteres, que atenguen les necessitats dels treballadors nocturns, així com d'aquells a què es refereix la normativa de desplegament de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, tindran caràcter extraordinari i excepcional, concedint-se per un termini màxim d'un any.  
2. El procediment per a la concessió d'horaris especials serà l'establit en la normativa de desplegament de la Llei 4/2003, de 26 de febrer.  
Per a això, el titular de la llicència del local, recinte o establiment que sol·licite la concessió d'horari especial, haurà de presentar davant la Direcció Territorial de la Conselleria de Governació de la província de què es tracte una petició en què es faça constar el següent:  
a) Nom, cognoms i DNI del sol·licitant i, si és el cas, de la persona que el represente, amb indicació del domicili que s'assenyale a l'efecte de notificacions. En el supòsit de persones jurídiques, nom o raó social i NIF, així com nom, cognoms, DNI i document que acredite la representació de la persona que actue en nom seu.  
b) Horari sol·licitat.  
c) Còpia confrontada de la llicència municipal de funcionament del local o establiment.  
d) Memòria justificativa de les causes per les quals interessa l'horari extraordinari.  
3. Per a l'audiència o informació pública als veïns, es prendrà com a càlcul el radi de residència de 50 metres, prenent com a referència qualsevol dels punts que conformen el perímetre del local per al que se sol·licite l'autorització.  
4. L'òrgan autonòmic competent sol·licitarà els corresponents informes:  
a) A l'Ajuntament del municipi on estiga ubicat el local, objecte de la petició d'autorització, a què s'adjuntarà informe de la Policia Local.  
b) A la Unitat del Cos Nacional de Policia adscrita en la Comunitat Valenciana, i, si és el cas, a la Guàrdia Civil o a la Policia Nacional.  
En aquests dos últims casos, la petició d'informe es realitzarà a través de la Delegació del Govern o les Sotsdelegacions del Govern, a les províncies de Castelló i Alacant, segons siga procedent.  
c) Quan existisquen, informe de les associacions de veïns de la zona on estiga ubicat el local.   
d) Informe de les associacions empresarials del sector de l'activitat a què es dedique el local objecte de petició de l'horari especial.  
5. No obstant allò previst en l'apartat 1 del present article, les autoritzacions d'establiment d'horaris especials, podran ser renovades per un període de temps igual al de la seua concessió, prèvia petició expressa de l'interessat realitzada amb una antelació mínima de dos mesos al termini de la seua finalització.  
6. Les autoritzacions d'ampliació d'horari podran ser revocades en qualsevol moment per causes degudament justificades i motivades, amb audiència prèvia de l'interessat.  
7. Els establiments a què s'haja aplicat el règim d'ampliació horària prevista en el present article no podran acollir-se a la prolongació de l'horari de tancament establit per als divendres, dissabtes i vespres de festius prevista en l'article 12 d'aquesta ordre.   
Article 14 Reducció d'horaris  
1. El procediment per a la reducció de l'horari general dels locals i establiments públics serà l'establit en la normativa de desplegament de la Llei 4/2003, de 26 de febrer. S'iniciarà a instància de part per la Direcció General de Seguretat i Protecció Ciutadana de la Conselleria de Governació o, si és el cas, pels Alcaldes, dins dels seus respectius termes municipals, en els supòsits previstos per la referida normativa de desplegament.  
2. En la resolució per la qual s'acorde la reducció de l'horari, s'establirà també el seu termini de durada. Transcorregut aquest, el local tornarà a regir l'horari general que es fixa en la present Ordre.  
3. Els establiments a què s'haja aplicat el règim de reducció d'horaris previst en el present article no podran acollir-se a la prolongació de l'horari de tancament establit per als divendres, dissabtes i vespres de festius prevista en l'article 12 d'aquesta ordre.   
Article 15. Horari d'activitats incompatibles  
Si en un local s'exerceix més d'una activitat de les considerades incompatibles per raó d'horari, de conformitat amb el que disposa el Catàleg Annex de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, i se'n declare la compatibilitat, cada una d'elles haurà de cessar en el seu funcionament d'acord amb l'horari establit en la resolució de compatibilitat que així ho determine.  
Article 16. Cartell horari  
1. Els locals compresos dins de l'àmbit d'aplicació de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics, hauran de col·locar un cartell en lloc llegible i visible des de l'exterior en què s'expressarà l'horari que realitzen. L'horari esmentat haurà d'estar comprès, en tot cas, dins de l'establit amb caràcter general en l'article 2 d'aquesta ordre.  
2. En la cartell d'horari es farà constar, si és el cas, les modificacions que, per ampliació o reducció, s'hagen establit respecte a l'horari general de funcionament del local o establiment.  
3. Igualment, en el referit cartell, es farà constar l'horari en què es deixen de prestar algun dels servicis, en el cas que aquest siga diferent del d'obertura o tancament.  
Article 17. Règim sancionador  
1. Les infraccions comeses per incompliment de la normativa prevista en aquesta ordre donaran lloc a responsabilitat d'acord amb el que preveu el títol IV de la Llei 4/2003, de 26 de febrer, de la Generalitat, d'Espectacles Públics, Activitats Recreatives i Establiments Públics.   
2. De la mateixa manera, els decrets, acords, ordenances o declaracions equivalents emanats pels Ajuntaments que incomplisquen les condicions assenyalades en la regulació dels horaris excepcionals i ampliacions i reduccions d'horaris previstos en aquesta ordre, seran susceptibles d'impugnació d'acord amb la normativa vigent en aquest àmbit d'actuació.  
DISPOSICIÓ DEROGATÒRIA  
A l'entrada en vigor de la present Ordre, quedarà derogada l'Ordre de 18 de desembre de 2007, de la Conselleria de Governació, per la qual es regulen els horaris d'espectacles públics, activitats recreatives i establiments públics per a l'any 2008.  
DISPOSICIÓ FINAL  
La present Ordre entrarà en vigor el dia 1 de gener de 2009, aplicant-se per a la Nit de Cap d'Any de 2008.  
València, 22 de desembre de 2008  
El conseller de Governació,  
SERAFÍN CASTELLANO GÓMEZ


Còpia Permalink ELI